Finn Benestad
Store norske leksikon,Kunst og estetikk,Musikk,Musikkvitenskap,Musikkforskere
Finn Benestad var en norsk musikkforsker. Han ble dr.philos. 1961 og var professor i musikkvitenskap ved Norges lærerhøgskole, Trondheim, i 1961–1964, og ved Universitetet i Oslo i 1965–1998. Den største innsatsen har Benestad gjort som Edvard Grieg-forsker.
Benestad var i årene 1980–2004 formann i Edvard Grieg-komiteen, som har stått for utgivelsen av Griegs samlede verker i 20 bind. Han har blant annet skrevet biografien Edvard Grieg. Mennesket og kunstneren 1980) og Edvard Grieg: Chamber Music (1993), begge i samarbeid med Dag Schjelderup-Ebbe, og redigert tekstsamlinger som Edvard Grieg: Brev i utvalg 1862–1907 (2 bd., 1998) og Edvard Grieg: Diaries, Articles, Speeches (2001). Benestad er også medutgiver av Aschehougs musikkverk for grunnskolen. Han ble 1993 æresdoktor ved St. Olaf College, USA, og 1996 ved Universitetet i Münster, Tyskland, og ble 1993 ridder av 1. klasse av St. Olavs Orden.Benestad har utgitt blant annet Johannes Haarklou (doktoravhandling 1961), Waldemar Thrane (1961), Musikklære (1963), Musikk og tanke (1976) og Johan Svendsen. Mennesket og kunstneren (sammen med Dag Schjelderup-Ebbe, 1990). Les mer i Store norske leksikon Finn Benestad i Norsk biografisk leksikon